Streeptruie tem sleepvoet-BulleDamian Markus het een van die Westelike Provinsie se drieë gedruk. (Foto: Hansie Linde) Die Westelike Provinsie het vandag die Blou Bul-herlewing met een kragtige Curriebeker-vertoning in die kiem gesmoor. Die Kapenaars het ŉ slag op die DHL-stadion geslaan toe hulle die Pretorianers met 31 – 7 geklop het. Net om dinge vinnig in perspektief te plaas: Die einste twee spanne speel volgende naweek op dieselfde veld in die kwarteindstryd van die Verenigde Rugbykampioenskap. En die tuisspan het die kleedrepetisie loshande gewen. Dylan de Leeuw, Sacha Feinberg-Mngomezulu en Connor Evans het die kollig teen ŉ Bul-span gesteel wat met ŉ platvoet-vertoning vorendag gekom het. Jake White se troepe was doelloos op die aanval; selfs met Kurt-Lee Arendse, Johan Goosen en Stedman Gans in die opdrafspan. Terselfdertyd het hulle kwaai met hul hanteerwerk gesukkel, terwyl sake in die lynstane maar net nie wou vlot loop nie. Luke Burger op pad na sy drie. (Foto: Hansie Linde) Toegegee, die WP het uitstekend verdedig. Feinberg-Mngomezulu het die Streeptruie se eerste drie gedruk nadat sy voorspelers die Bul-skrum onder druk geplaas het. ŉ Kort rukkie later het De Leeuw sy krag gewys toe hy deur die lomp verdediging van ŉ paar voorspelers gebars het. Die uiteinde? WP geniet ŉ rustydvoorsprong van 14 – 0 en die Bulle moes noodgedwonge opvangrugby in die tweede helfte gespeel het. Harold Vorster het weliswaar in die 61ste minuut die besoekers se eerste drie ná Chris Smith se goeie steekskoppie gedruk, maar die besoekers het kort daarna twee onderskepdrieë afgestaan terwyl hulle punte op die telbord gejaag het. Damian Markus en Luke Burger se pogings het dit pot, stel en wedstryd vir die Westelike Provinsie gemaak. Ja, die komende VRK-uitspeelwedstryd is ongetwyfeld die groter prys, maar die Kapenaars het beslis die momentum-oorhand ná hierdie vertoning. Westelike Provinsie: Drieë: Sacha Feinberg-Mngomezulu, Dylan de Leeuw, Damian Markus en Luke Burger. Doelskoppe: Feinberg-Mngomezulu (4). Strafskop: Feinberg-Mngomezulu. Blou Bulle: Drie: Harold Vorster. Doelskop: Chris Smith.